“Meeste huisbrake met hulp van binne uitgevoer”Argieffoto. Volgens die versekeringsmaatskappy, Virseker, is dit ‘n alombekende feit dat ‘n groot aantal huisbrake met hulp van binne uitgevoer word. Elmarie Twilley, ŉ woordvoerder van Virseker, het Dinsdag gesê dat meeste huisbrake met behulp van inligting van huishulpe, tuiniers en voormalige werknemers uitgevoer word. In baie gevalle lei kriminele hierdie werknemers om die bos om inligting rakende die huis en inwoners bekend te maak. “Hulle gesels, so in die verbygaan, met huishulpe terwyl hulle op pad is werk toe en weet net watter vrae om te vra om meer inligting oor hulle teikens te bekom, van daaglikse roetines en watter sekuriteitsmaatreëls in plek is, tot watter waardevolle items binne die huis is,” het Twilley gesê Twilley het gesê dat die werknemers in sommige gevalle vrywillig hierdie inligting deel wanneer daar aan hulle ‘n finansiële aansporing gebied word. In ander gevalle is dit ‘n ontevrede voormalige werknemer wat dié inligting “gratis en verniet” deurgee. “Onthou dat die mense wat jy aanstel om in jou huis en tuin te werk, volle toegang en kennis daarvan sal hê. Maak dus ‘n punt daarvan om te verseker dat jy iemand aanstel wat jy kan vertrou. Die veiligste manier om goeie en betroubare huishulpe en tuinwerkers op te spoor is deur middel van verwysings van vriende, bure en familie.” “Wanneer jy iemand opspoor, maak seker dat jy afskrifte van hulle identiteitsdokumente maak, ‘n nota maak van hulle woonadres- en familiebesonderhede en hulle kontakbesonderhede op rekord hou. ŉ Mens kan hulle identiteitsnommer nagaan by www.dha.gov.za/enquiry/id/status/id_status.asp.” Sy het ook gesê dit is ook baie belangrik om minstens een betroubare verwysing vir die persoon te hê. “Indien enigiets nie pluis is nie, soos dat hulle ID-nommer nie bestaan nie of dat hulle nie die besonderhede kan verskaf van minstens een persoon aan wie hulle vantevore dienste gelewer het nie, moet hulle liefs nie aangestel word nie,” raai sy aan. “Dit is nodeloos om te sê dat jy nooit enigiemand ‘van die straat af’ in diens behoort te neem nie. Ongelukkig is baie mense steeds naïef genoeg om iemand op die straathoek op te laai om stukwerk by hulle huise te kom doen. Dit kan uiters gevaarlik wees”, het Twilley gesê. Virseker gee ook verdere advies: